text: তারিখ : August, 16, 2019,
  নোয়াখালীর সুবর্ণচর উপজেলার মোহাম্মদপুর ইউনিয়নে এক কিশোরীকে (১৪) রাস্তা থেকে তুলে নিয়ে গণধর্ষণের অভিযোগ পাওয়া গেছে।
  শুক্রবার দুপুরে ভিকটিমকে উদ্ধার করে নোয়াখালী জেনারেল হাসপাতালে ভর্তি করা হয়েছে। ওই কিশোরী মোহাম্মদপুর ইউনিয়নের চর আলা উদ্দিন গ্রামের মেয়ে।
  ভিকটিমের পরিবারের পক্ষ থেকে জানানো হয়, বৃহস্পতিবার সন্ধ্যা সাড়ে ৭টার দিকে ভিকটিম তাদের পাশের মোস্তান নগরে বড় বোনের বাড়িতে বোনের মেয়েকে নিয়ে যাচ্ছিল। এসময় তাদের গতিরোধ করে মোহম্মদপুর ১নং ওয়ার্ডের মোবারক আলী সওদাগরের ছেলে হোসেন ব্যাপারী (৪৫) ও ২নং ওয়ার্ডের ওলি উদ্দিনের ছেলে সোহেল (২৪)।
  পরে তারা ভিকটিমকে মুখ চেপে জোরপূর্বক তুলে চর আলা উদ্দিন বাজারের পশ্চিম পাশের একটি খামার বাড়িতে নিয়ে যায়। খামার বাড়িতে আরো দুই ব্যক্তি ছিলো। পরে প্রথমে কিশোরীকে কাদা-মাটিতে ফেলে হোসেন ব্যাপারী ও পরে সোহেল ধর্ষণ করে। এসময় তারা তাদের মোবাইলে সেই ধর্ষণের দৃশ্য ভিডিও করে কাউকে জানালে ভিডিও ছড়িয়ে দেয়া হবে বলে ভিকটিমকে হুমকি দেয়। সুযোগ বুঝে ভিকটিম পালিয়ে যাওয়ার চেষ্টা করলে হোসেন ব্যাপারী তাকে পুনরায় ধরে গলায় পা দিয়ে চেপে হত্যার চেষ্টা করলে সে অচেতন হয়ে যায়।
  পরিবারের লোকজন আরো জানান, ভিকটিমের বোনের মেয়ে বাড়িতে গিয়ে ঘটনাটি জানালে তার মা লোকজন নিয়ে বিভিন্ন স্থানে খোঁজাখুঁজি করে। এর একপর্যায়ে রাত সাড়ে ১২টার দিকে আলা উদ্দিন বাজারের পশ্চিম পাশের একটি খামার বাড়িতে কাদামাখা অচেতন অবস্থায় ভিকটিমকে উদ্ধার করে তারা। পরে রাত তিনটার দিকে তার জ্ঞান ফিরে।
  নোয়াখালী জেনারেল হাসপাতালে আবাসিক মেডিকেল অফিসার (আরএমও) সৈয়দ মোহাম্মদ আব্দুল আজিম জানান, দুপুরে ভিকটিমকে হাসপাতালে ভর্তি করা হয়েছে। বর্তমানে সে গাইনী বিভাগে চিকিৎসাধীন।
  চরজব্বর থানার ভারপ্রাপ্ত কর্মকর্তা (ওসি) শাহেদ উদ্দিন জানান, ঘটনাটি তিনি শুনেছেন। তবে ভিকটিমের পরিবারের পক্ষ থেকে কোনো অভিযোগ আসেনি। পুলিশ বিষয়টি খতিয়ে দেখছে।